b'\n_START_ARTICLE_\nZdenko Medve\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nRodil se je na Livku pri Kobaridu. Po osnovni \xc5\xa1oli je kon\xc4\x8dal u\xc4\x8ditelji\xc5\xa1\xc4\x8de v Tolminu in se zaposlil kot vzgojitelj. Diplomiral je 1967 na Filozofski fakulteti v Ljubljani (pedagogika, filozofija). Leta 1987 je bil po uspe\xc5\xa1nem zagovoru doktorske disertacije Odnos med splo\xc5\xa1no in strokovno izobrazbo v razvoju \xc5\xa1olskih sistemov promoviran za doktorja pedago\xc5\xa1kih ved na Univerzi v Ljubljani. 1968 se je zaposlil kot asistent na Pedago\xc5\xa1kem in\xc5\xa1titutu pri Univerzi v Ljubljani, v letih 1972-75 je bil njegov direktor, v letih 1975/82 je bil svetovalec predsednika Republi\xc5\xa1kega komiteja za vzgojo in \xc5\xa1port, v letih 1982-2009 je bil profesor na Filozofski fakulteti v Ljubljani. Med 15. avgustom 1999 in 15. junijem 2000 je bil dr\xc5\xbeavni sekretar Republike Slovenije na Ministrstvu za \xc5\xa1olstvo in \xc5\xa1port. Poleg pedago\xc5\xa1kega in znanstvenega dela, ki je pomembno za razvoj primerjalne pedagogike in teorije vzgoje, je bil eden nosilnih strokovnjakov pri razvoju izobra\xc5\xbeevalnega sistema v Sloveniji v 80-ih letih, zlasti pri uvajanju usmerjenega izobra\xc5\xbeevanja, kjer je bil njegov prispevek v \xc5\xa1irjenju splo\xc5\xa1ne izobrazbe v poklicnih \xc5\xa1olah ter v rahljanju ideolo\xc5\xa1ko-politi\xc4\x8dne zahteve po poklicno specializiranem profiliranju vseh oblik srednjega \xc5\xa1olstva. S tem je prispeval k ohranjanju strokovno splo\xc5\xa1nej\xc5\xa1ih izobra\xc5\xbeevalnih programov (dru\xc5\xbeboslovnega, naravoslovno-matemati\xc4\x8dnega, kulturnega, pedago\xc5\xa1kega) kljub te\xc5\xbenji po popolni odpravi gimnazije. V 90-ih pa je sodeloval pri postavitvi sistema poklicnega in strokovnega izobra\xc5\xbeevanja in izpeljal koncept poklicne mature. V 90-ih je sodeloval tudi v ve\xc4\x8d mednarodnih projektih reformiranja poklicnega izobra\xc5\xbeevanja na Balkanu, posebej intenzivno v prenovi programov poklicnega izobra\xc5\xbeevanju v \xc4\x8crni gori ter izobra\xc5\xbeevanju u\xc4\x8diteljev za implementacijo novih konceptov poklicnega izobra\xc5\xbeevanja kot ekspert v dveh CARDS programih.'